Nå trenger du bare et foto av noen for å lage et falskt bilde 
En fersk oppdatering har gjort det mye lettere å lage falske bilder av ekte mennesker. – Kan få fatale konsekvenser, sier Abid Raja (V).  Om du har fulgt med, har du allerede fått med deg at mange av oss ikke er i stand til å skille syntetiske personer fra ekte mennesker på et foto. Men forfalskere har hatt et stort hinder: Det har ikke vært lett å lage bilder av et konkret menneske som meg eller deg.  Denne uken har også det hinderet falt. Bildegeneratoren Midjourney blir ofte trukket frem som ledende. I deres nye funksjon er alt som trengs en setning om hva du vil ha avbildet, samt en lenke til et foto av vedkommende. Du velger selv om klesdrakten skal bevares, eller om du vil iføre vedkommende nye klær i en helt fiktiv sammenheng som du bare beskriver med ord. Noen tastetrykk var nok til å lage ganske overbevisende, falske bilder. Bare noen tastetrykk Som et eksperiment har Aftenposten med noen tastetrykk generert bilder av et lett gjenkjennelig ansikt: Venstres nestleder Abid Raja. Se flere falske bilder lenger ned i saken. Raja tror ikke folk som kjenner ham, foreløpig vil bli lurt av denne kvaliteten. Men det å være snarlik kan likevel være et problem. – Jeg ser for meg at folk kunne trodd at bildet med hunden og bildet inne i traktoren faktisk er meg. Hvis dette settes inn i en sammenheng med for eksempel anklager om alvorlig miljøkriminalitet, som Venstre er sterkt imot, vil det kunne svekke omdømmet til en politiker som meg, sier han. Raja påpeker at det ikke alltid hjelper å gå ut i etterkant og påpeke at et bilde er falskt. – I tilfellet med deepfake-bildene av Taylor Swift, er det snakk om en person som er så mektig at hun faktisk klarer å overdøve desinformasjonen. Men ikke alle er så mektige. Har noe først stått på trykk, har skaden egentlig skjedd. Han påpeker at falske fotografier spesielt vil være vanskelige å håndtere i en skolesammenheng og kan være fatalt for unge. – Tenk deg en «Snap» med et falskt bilde, for eksempel. Det slettes etter at du har sett det. I mange tilfeller vil det være helt umulig for vedkommende å overbevise andre om at bildet var falskt. Funksjonen er utviklet av Midjourney for å gjøre det mulig å sette det samme syntetiske menneske inn i ulike settinger. Ifølge selskapet vil det fungere bedre med syntetiske mennesker enn med ekte. Men kvaliteten er altså allerede ganske god, også på ekte mennesker. Til vår test bare høyreklikket vi på et bilde TV2 hadde tatt av Raja og kopierte lenken. – Du kan gjerne si at dette er på et amatørnivå for øyeblikket. Men jeg tror utviklingen går så fort at om 1–3 år vil dette være så godt at folk flest ikke klarer å se forskjell, sier Raja. – Hva vil dere politikere gjøre med dette? – Noe vil nok allerede rammes av personvernlovgivningen. Men det kan hende man må se på regelverket for å vurdere hvordan vi i sterkere grad kan verne om enkeltindividet.
Bildegeneratoren Midjourney har lansert en funksjon som lett lager falske bilder av ekte personer. Aftenposten testet ved å lage falske bilder av politiker Abid Raja. Han advarer mot potensielle konsekvenser for enkeltpersoners omdømme. Raja tror ikke at falske bilder vil bli avslørt før de potensielt har forårsaket skade, og nevner behov for sterkere lovgivning for å beskytte enkeltindividet.